CELEX: 
Language: sl
Date: 2021-10-29 00:00:00
Title: DELEGIRANA UREDBA KOMISIJE (EU) …/… o dopolnitvi Direktive 2014/53/EU Evropskega parlamenta in Sveta v zvezi z uporabo bistvenih zahtev iz člena 3(3), točke (d), (e) in (f), navedene direktive

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Veliko različnih primerkov radijske opreme vsakodnevno uporabljajo ne le odrasli potrošniki ali poklicni uporabniki, temveč tudi ranljivi uporabniki, kot so otroci. 
            
            
               Evropski parlament in Svet sta že večkrat izrazila potrebo po okrepitvi kibernetske varnosti v EU
                  1
               , pri čemer priznavata vse večji pomen povezane radijske opreme, vključno s stroji, senzorji in omrežji, ki sestavljajo internet stvari, ter s tem povezana varnostna vprašanja. Okvir EU je sestavljen iz več zakonodajnih aktov
                  2
               , ki zajemajo vidike, povezane s kibernetsko varnostjo, oziroma nekatere njene elemente. Pri obravnavi nekaterih vprašanj o kibernetski varnosti imajo različni akterji/deležniki lahko posebne obveznosti, da prispevajo k zagotavljanju varnosti celotnega ekosistema. Omrežni operaterji in ponudniki storitev bi morali denimo zagotoviti, da so njihovi sistemi in platforme varni; proizvajalci opreme bi morali zagotoviti, da je oprema zasnovana ob upoštevanju varnostnih načel; uporabniki bi se morali zavedati tveganj pri izvajanju nekaterih aktivnosti in potrebe po nujnem posodabljanju opreme, ki jo uporabljajo; države članice lahko določijo prednostne naloge. Kibernetsko varnost celotnega ekosistema lahko zagotovimo le, če so vsi njegovi sestavni deli kibernetsko varni. 
            
            
               Po drugi strani je norveški svet za varstvo potrošnikov decembra 2016 ocenil tehnične značilnosti izbranih radijsko povezanih igrač
                  3
               . Ugotovitve kažejo na morebitno pomanjkanje varstva pravic otrok do zasebnosti, varstva osebnih podatkov in varnosti. Zaradi integriranih zvočnikov, mikrofonov in drugih senzorjev so medsebojno povezane igrače že po definiciji „pametne“, saj lahko denimo raztolmačijo govor, kar jim omogoča interakcijo z otrokom. Poleg fotografij, videoposnetkov, geolokacijskih podatkov in podatkov, povezanih z otrokovo igralno izkušnjo, lahko beležijo tudi otrokov srčni utrip, njegove spalne navade ali druge biometrične podatke. Poročilo tudi razkriva, da lahko nekatere od teh igrač med komunikacijo z otrokom oglašujejo izdelke, kar morda ni v skladu s pričakovano preglednostjo tovrstnih izdelkov. Na podlagi izsledkov tega poročila so evropska potrošniška združenja
                  4
                pozvala k ukrepanju.
            
            
               Igrače so le del širšega sektorja, ki predstavlja podobna tveganja. Direktiva 2009/48/ES določa varnostne zahteve, ki jih morajo igrače, zajete v področje uporabe navedene direktive, izpolnjevati, preden se lahko tržijo v Uniji. Toda zahteve iz navedene direktive ne vključujejo denimo zahtev, ki zagotavljajo varstvo osebnih podatkov in zasebnosti ali varstvo pred goljufijami. 
            
            
               Tudi pametne naprave, pametne kamere in številni drugi primerki povezane radijske opreme, kot so mobilni telefoni, prenosni računalniki, zaščitni ključi, alarmni sistemi in sistemi za avtomatizacijo doma, so primeri opreme, pri katerih obstaja tveganje vdora v sistem in je pomembno vprašanje zasebnosti, kadar so povezane z internetom. Poleg tega lahko nosljiva radijska oprema (npr. prstani, zapestnice, žepne sponke, slušalke z mikrofonom, naprave za spremljanje telesne dejavnosti in podobno) spremlja in beleži različne občutljive podatke uporabnika skozi daljše časovno obdobje (npr. položaj, telesno temperaturo, krvni tlak, srčni utrip) in jih ne prenaša le prek interneta, temveč tudi prek nezanesljivih komunikacijskih tehnologij kratkega dosega. Direktiva 2014/53/EU 
                  5
                (direktiva o radijski opremi) določa regulativni okvir za dajanje radijske opreme na enotni trg. Nanaša se na obvezne pogoje dostopa radijske opreme na trg. Direktiva o radijski opremi zajema električno in elektronsko opremo, ki lahko uporablja radijski spekter za namene komunikacije in/ali radijske determinacije. Države članice prek svojih nacionalnih organov za nadzor trga sprejmejo korektivne ukrepe za neskladno radijsko opremo. 
            
            
               Člen 3 direktive o radijski opremi določa bistvene zahteve, da mora biti radijska oprema, dana na trg Unije, skladna s členom 3(1)(a), ki določa bistvene zahteve v zvezi z zdravjem in varnostjo; členom 3(1)(b), ki določa bistvene zahteve v zvezi z elektromagnetno združljivostjo, in členom 3(2), ki določa bistvene zahteve v zvezi z uspešno in učinkovito izrabo radijskega spektra. Poleg tega člen 3(3) določa dodatne bistvene zahteve, ki se uporabljajo za tiste kategorije ali razrede radijske opreme, ki so opredeljeni v povezanih delegiranih aktih Komisije. 
            
            
               Z direktivo o radijski opremi se na Komisijo prenese pooblastilo za sprejemanje delegiranih aktov, da se zagotovi uporaba katere koli bistvene zahteve iz člena 3(3) direktive o radijski opremi, in sicer z določitvijo vsake od teh zahtev, ki se nanašajo na kategorije ali razrede radijske opreme. Za to pobudo so pomembne tri točke člena 3(3), drugi pododstavek: 
            
            
               ·3(3)(d) zagotovitev zaščite omrežij;
            
            
               ·3(3)(e) zagotovitev zaščitnih ukrepov za varstvo osebnih podatkov in zasebnosti,
            
            
               ·3(3)(f) zagotovitev zaščite pred goljufijami. 
            
            
               Vendar cilj ni priprava dodatnih pravil ali pravil, ki se prekrivajo z obstoječo zakonodajo, temveč zagotoviti, da se obstoječa načela, kadar je to ustrezno, pretvorijo v posebne zahteve za proizvodnjo izdelkov, ki se dajo na trg Unije, z določeno stopnjo izvršilnosti ali preverljivosti. Pomembno je zagotoviti komplementarnost z obstoječim okvirom EU. V zvezi s tem radijska oprema, izdelki ali sestavni deli, za katere se uporabljata Uredba (EU) 2019/2144
                  6
                 in Uredba (EU) 2018/1139
                  7
                ali Direktiva (EU) 2019/520
                  8
               , ne bi smeli spadati v kategorije ali razrede radijske opreme, ki bi morali izpolnjevati bistvene zahteve iz člena 3(3), točki (e) in (f), Direktive 2014/53/EU. 
            
            
               Kar zadeva varstvo podatkov, zakonodaja Unije o varstvu osebnih podatkov in varstvu zasebnosti, kot sta Uredba (EU) 2016/679 Evropskega parlamenta in Sveta
                  9
                ter Direktiva 2002/58/ES Evropskega parlamenta in Sveta
                  10
               , ureja obdelavo osebnih podatkov in varstvo zasebnosti, ne ureja pa dajanja radijske opreme na trg Unije. 
            
            
               Ključni cilj te pobude je prispevati h krepitvi „ekosistema zaupanja“, ki izhaja iz sinergij vseh povezanih pravnih aktov EU v zvezi z zaščito omrežij, zasebnosti in zaščito pred goljufijami, ki so podrobneje opisane v priloženi oceni učinka. Ta pobuda naj bi nato na trgu EU dovoljevala zgolj radijsko opremo, ki je dovolj varna. Ob upoštevanju splošnih ciljev je namen pobude okrepiti spoštovanje nekaterih temeljnih pravic (npr. do zasebnosti) in podpreti cilje politike iz drugih pravnih aktov EU, ki ne omogočajo uveljavljanja trga. Glede na obseg tveganj in glede na to, da ima takojšnja uporaba pozitiven učinek na obstoječe cilje politike EU, je potrebno tudi pravočasno ukrepanje. Možnost uporabe obstoječih pooblastil, ki so že bila podeljena Komisiji, bo omogočila ukrepanje v zvezi z obstoječim okvirom in brez potrebe po posebni dodatni zakonodaji. Za reševanje težav v zvezi s proizvodi, ki niso opremljeni z varnostnimi elementi, je poseben cilj zagotoviti organom za nadzor trga izvršilno orodje, ki jim bo omogočilo sprejetje korektivnih ukrepov. Naslednji cilj je zagotoviti enotni trg za zadevne proizvode, ki ga ne ovirajo različni lokalni ali nacionalni predpisi, s katerimi se povečuje upravno breme zlasti za manjša podjetja. Končni cilj je vzpostaviti enake konkurenčne pogoje z jasnimi in sorazmernimi pravili, ki se učinkovito in enotno izvršujejo po vsej EU.
            
            
               Komisija in visoki predstavnik Unije za zunanje zadeve in varnostno politiko sta v Skupnem sporočilu o strategiji za kibernetsko varnost v digitalnem desetletju z dne 16. decembra 2020 poudarila potrebo po pravilih notranjega trga, ki vključujejo zaščitne ukrepe pred nevarnimi proizvodi in storitvami
                  11
               .
            
            
               2.POSVETOVANJA PRED SPREJETJEM AKTA
            
            
               V strategiji posvetovanja za to pobudo so bili upoštevani vsi možni s tem povezani vidiki, tudi v smislu učinkov na družbo (npr. potrošnike in gospodarske subjekte), nacionalne organe, pogoje dostopa do skupnega trga in izvajanje dodatnih zakonodajnih aktov EU ali sinergij z njimi. Poleg dokazov, pridobljenih iz drugih raziskovalnih virov, denimo teoretičnih raziskav, so bile uporabljene tudi povratne informacije, ki so jih zagotovili deležniki. 
            
            
               Zadevni deležniki so bili: javni organi, pristojni za obdelavo podatkov, goljufije in/ali radijsko opremo, združenja gospodarskih subjektov, posamezni gospodarski subjekti, potrošniške organizacije, državljani, akademske/raziskovalne ustanove in ustrezne nevladne organizacije, priglašeni organi ter evropske organizacije za standardizacijo.
            
         
         
            
               Izvedene so bile naslednje posebne dejavnosti posvetovanja:
            
            
               ·vsi deležniki so lahko v štiritedenskem obdobju zagotovili povratne informacije o začetni oceni učinka
                  12
               ;
            
            
               ·Na portalu Komisije za boljše pravno urejanje se je začelo 12-tedensko javno posvetovanje
                  13
               ;
            
            
               ·Ciljno usmerjeno posvetovanje je bilo namenjeno zlasti državam članicam, gospodarskim subjektom (združenjem ali posameznikom), potrošniškim organizacijam, organom za ugotavljanje skladnosti, potrošnikom ali drugim strokovnjakom.
            
            
               K sodelovanju v ciljni raziskavi so bili povabljeni tudi deležniki, vključno s tistimi, ki so sodelovali na sestanku strokovne skupine za radijsko opremo. Od teh se jih je 56 odločilo, da se odzovejo z izpolnitvijo vprašalnika. Izpolnilo ga je 56 anketirancev iz 20 držav, vključno s 14 državami članicami EU. Največ odgovorov (14) je prispelo iz Belgije, večinoma od organov, ki so zastopali proizvajalce ali potrošnike. Nemčija je bila naslednja najbolj zastopana država z 11 anketiranci, večinoma proizvajalci. Med državami, ki niso članice EU, so bile najbolje zastopane ZDA s 5 sodelujočimi, ki so prihajali iz vrst proizvajalcev in panožnih organov. Velikost organizacij, ki so se odzvale, je bila uravnotežena. Velike organizacije so zastopali vsi proizvajalci ali nacionalne javne uprave, razen dveh organov za ugotavljanje skladnosti in ene univerze. Številne mikroorganizacije so bile združenja industrije ali potrošnikov. Male in srednje velike organizacije so bile kombinacija vseh vrst organizacij.
            
            
               Skupno 42 anketirancev je sodelovalo na odprtem javnem posvetovanju, ki je zajemalo odprta in zaprta vprašanja. Profil držav anketirancev je bil naslednji:
            
            
               ·42 anketirancev je prihajalo iz 14 držav članic EU.
            
            
               ·Največ odgovorov (8) je prispelo iz Nemčije, večinoma (7) od državljanov.
            
            
               ·Šest odgovorov je prispelo iz Belgije, vsi so bili od predstavniških organov na ravni EU (pet poslovnih združenj in eno združenje potrošnikov).
            
            
               ·Šest odgovorov je prispelo iz Španije, štirje od javnih organov in dva od podjetij.
            
            
               ·Noben anketiranec ni imel sedeža zunaj EU.
            
            
               Med anketiranci so bili zaznani naslednji profili:
            
            
               ·Od 42 anketirancev je bilo malo več kot polovica (22) državljanov.
            
            
               ·Ti so prihajali iz desetih držav članic EU. 
            
            
               ·Štirje od šestih javnih organov so prihajali iz Španije, eden iz Estonije in eden iz Irske.
            
            
               ·Pet od sedmih poslovnih združenj je bilo na ravni EU s sedežem v Belgiji.
            
            
               ·Šest podjetij je prihajalo iz petih različnih držav. Tri so bila mikro, dve mali, eno pa veliko podjetje.
            
            
               ·Ena potrošniška organizacija je bila organ na ravni EU s sedežem v Belgiji.
            
            
               Posvetovanji s strokovno skupino za radijsko opremo (E03587) o pripravljalnih dokumentih, v katerih so obravnavane ključne točke delegiranega akta (področje uporabe, veljavni členi, izjeme in datum začetka uporabe), sta potekali 18. septembra 2020 in 17. novembra 2020. Posvetovanje o osnutku akta z isto strokovno skupino je potekalo 24. februarja 2021. V strokovni skupini za radijsko opremo sodelujejo organi držav članic EU in pridruženih držav, združenja potrošnikov, združenja gospodarskih subjektov, ki se ukvarjajo z direktivo o radijski opremi, ter evropske organizacije za standardizacijo. Prejete pripombe so javno dostopne v CIRCABC
                  14
               , kjer so v zapisnikih sestankov povzete s tem povezane razprave.
            
            
               Nekaj možnosti politike je bilo iz različnih razlogov zavrnjenih v zgodnji fazi ali med pripravo te pobude, kot sledi:
            
         
         
            
               ·V zgodnji fazi je bila morebitna dodatno obravnavana možnost politike uvedba horizontalnega zakonodajnega akta o kibernetski varnosti. Več posameznih proizvajalcev in njihovih panožnih združenj ga je predlagalo kot najboljšo možnost politike, ki bi po njihovem mnenju preprečila razdrobljenost rezultatov, učinkovitosti in uspešnosti. Toda v razpravah strokovne skupine za radijsko opremo so poudarili, da se glede na realne zakonodajne časovne okvire, ki so potrebni za postopek soodločanja, taka možnost morda ne bi izkazala za tako hitro kot eden ali več delegiranih aktov v skladu z direktivo o radijski opremi. 
            
            
               ·Akt o kibernetski varnosti v času objave začetne ocene učinka še ni bil sprejet, zato na tem zakonodajnem aktu ni bilo mogoče utemeljiti nobene možnosti. Poleg tega vzpostavitev certifikacijskih shem za kibernetsko varnost na podlagi akta ne ustvarja nobenih pravnih obveznosti glede dajanja izdelkov na trg. Certificiranje kibernetske varnosti kot tako ostaja prostovoljna dejavnost in je bilo obravnavano v okviru prostovoljnih gospodarskih pristopov v okviru možnosti politike.
            
            
               Nekatere države članice so pozneje, tj. po objavi začetne ocene učinka, predlagale sprejetje člena 3(3)(d) v povezavi s členom 3(3)(e) in členom 3(3)(f), pri čemer so opozorile na sinergije, ki jih prinaša sprejetje treh členov skupaj. Države članice in združenja potrošnikov so menili, da je sprejetje člena 3(3)(d) dopolnilo možnost 4, zato niso upoštevali samostojne možnosti za člen 3(3)(d). 
            
            
               Poleg tega je Komisija v Skupnem sporočilu o strategiji EU za kibernetsko varnost v digitalnem desetletju
                  15
                iz decembra 2020 napovedala, da bo razmislila o celovitem pristopu, vključno z morebitnimi novimi horizontalnimi pravili za izboljšanje kibernetske varnosti vseh povezanih izdelkov in povezanih storitev, ki se dajejo na notranji trg, da bi obravnavala tveganja kibernetske varnosti pri vseh povezanih izdelkih in povezanih storitvah v celotnem življenjskem ciklu. 
            
            
               3. JAVNO POSVETOVANJE O OSNUTKU AKTA
            
            
               Po razpravi o osnutku akta s strokovno skupino za radijsko opremo se je začelo uradno štiritedensko javno posvetovanje
                  16
               . Odprto je bilo za vse državljane in deležnike brez omejitev.
            
            
               Prejetih je bilo skupno 26 prispevkov. Profil držav anketirancev je bil naslednji:
            
            
               ·največ odgovorov (18) je prišlo iz Belgije;
            
            
               ·le en prispevek je bil poslan iz države zunaj Evropske unije (Švica);
            
            
               ·ostali odgovori so prišli iz Nizozemske (4), Poljske (1), Nemčije (1) in Francije (1).
            
            
               Med anketiranci so bili zaznani naslednji profili:
            
            
               ·večina prispevkov (17) je prišla iz industrije;
            
            
               ·potrošniki in nevladne organizacije so prispevali tri odgovore;
            
            
               ·povratne informacije so poslali štirje državljani;
            
            
               ·dva prispevka sta bila prejeta od Evropske organizacije za standardizacijo.
            
            
               Po oceni teh prispevkov je bilo ugotovljeno, da osnutka akta ni treba spreminjati, in sicer iz razlogov, pojasnjenih v nadaljevanju.
            
            
               ·V nekaterih prispevkih so bili posebej obravnavani tehnični ukrepi za blažitev kibernetskih groženj. Toda ta akt ne določa tehničnih ukrepov, temveč samo bistvene zahteve. Mnenja iz prejetih prispevkov o teh tehničnih zadevah bodo upoštevana pri pripravi podpornih harmoniziranih standardov.
            
            
               ·Nekateri deležniki so imeli pomisleke glede domnevnega podvajanja obveznosti z drugo zakonodajo EU. Ta osnutek akta ureja dajanje na trg opreme s področja uporabe, preostali del pravnega okvira EU pa tega elementa ne ureja. Poleg tega ni namen tega akta regulirati postopke, storitve ali kakršna koli vprašanja v zvezi z obdobjem po dajanju na trg, ki ne bi bila zajeta v direktivi o radijski opremi.
            
            
               ·Eno panožno združenje je navedlo, da ta akt po njegovem mnenju ustvarja ovire za mala in srednja podjetja. Kot je navedeno v oceni učinka, bodo tehnične rešitve kmalu dali harmonizirani standardi. Mala in srednja podjetja bodo prispevala k njihovi pripravi.
            
            
               ·Prejetih je bilo precej pripomb o razumevanju kategorij opreme, za katero se bodo uporabljale bistvene zahteve. O opredelitvi pojma „z internetom povezana naprava“ je obširno razpravljala ustrezna strokovna skupina. Omejitev področja uporabe v smislu predvidene uporabe in ne v smislu tehničnih zmogljivosti bi pomenila, da precej opreme ne bi bilo zajete v tem aktu. S tehničnega vidika bi bila možna komunikacija po internetu, te šibke točke pa bi izrabili hekerji. Poleg tega je pojem „omrežje“ jasen in zajema tudi internet.
            
         
         
            
               ·Nekatera panožna združenja so imela pomisleke glede načela tehnološke nevtralnosti, saj akt ne zajema žične opreme. Ocena učinka potrjuje, da brezžične naprave pomenijo večje tveganje v smislu kibernetske varnosti in da bi bilo zato treba za to radijsko opremo uvesti posebne ukrepe politike.
            
            
               ·Eno panožno združenje je opozorilo, da v aktu ni zajeta vsa oprema, ki jo uporabljajo otroci. V tem pogledu zaščito otrok, kar zadeva zasebnost, zagotavljajo obveznosti, naložene proizvajalcem z internetom povezanih naprav, igrač in opreme za varstvo otrok (za zadnji dve skupini celo, če ne morejo komunicirati po internetu). Radijska oprema, ki jo uporabljajo otroci, je v veliki meri vključena v navedene kategorije.
            
            
               ·Večina deležnikov je imela pomisleke glede prehodnega obdobja, češ da je predolgo ali prekratko. Šteje se, da bi s prehodnim obdobjem 30 mesecev dosegli ravnotežje med potrebo po nujnem izboljšanju kibernetske varnosti radijske opreme na evropskem trgu in potrebo po tem, da bi imeli proizvajalci na voljo razumno obdobje za prilagoditev proizvodov.
            
            
               4.PRAVNI ELEMENTI DELEGIRANEGA AKTA
            
            
               Cilj te delegirane uredbe je zagotoviti, da se bistvene zahteve iz člena 3(3)(d), (e) in (f)
                  17
                direktive o radijski opremi, ki obravnavajo elemente kibernetske varnosti, uporabljajo za tiste kategorije radijske opreme, ki predstavljajo tveganje za kibernetsko varnost.
            
            
               Natančneje, določa uporabo člena 3(3)(d), (e) in (f) direktive o radijski opremi za z internetom povezano radijsko opremo, opredeljeno v členu 1, ob upoštevanju nekaterih izjem, ki so določene v delegiranem aktu.
            
            
               Poleg tega določa, da se člen 3(3)(e) direktive o radijski opremi uporablja za nosljivo radijsko opremo, za igrače, ki so hkrati radijska oprema, in radijsko opremo za otroško varstvo, ne glede na to, ali so naprave povezane z internetom ali ne, ob upoštevanju nekaterih izjem, ki so določene v delegiranem aktu.
            
            
               Delegirana uredba je skladna z načeli, določenimi v različnih zadevnih zakonodajnih aktih EU, zlasti v zakonodaji EU, ki pokriva področje kibernetske varnosti.
            
            
               Datum začetka uporabe delegirane uredbe je 30 mesecev od začetka njene veljavnosti, zato delegirana uredba ne bo vplivala na radijsko opremo, dano na trg Unije pred navedenim datumom začetka uporabe.
            
            
               Delegirana uredba ne vpliva na proračun EU.
            
            
               DELEGIRANA UREDBA KOMISIJE (EU) …/…
            
            
               z dne 29.10.2021
            
            
               o dopolnitvi Direktive 2014/53/EU Evropskega parlamenta in Sveta v zvezi z uporabo bistvenih zahtev iz člena 3(3), točke (d), (e) in (f), navedene direktive
            
            
               (Besedilo velja za EGP)
            
            
               EVROPSKA KOMISIJA je –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES
                  18
                ter zlasti člena 3(3), drugi pododstavek, v povezavi s členom 3(3), prvi pododstavek, točke (d), (e) in (f), Direktive,
            
            
               ob upoštevanju naslednjega:
            
            
               (1)Zaščita omrežja ali njegovega delovanja pred škodo, varstvo osebnih podatkov in zasebnosti uporabnika in naročnika ter zaščita pred goljufijami so elementi, ki podpirajo zaščito pred tveganji za kibernetsko varnost.
            
            
               (2)Kot je navedeno v uvodni izjavi 13 Direktive 2014/53/EU, se lahko varstvo osebnih podatkov in zasebnosti uporabnikov in naročnikov radijske opreme ter zaščita pred goljufijami okrepita s posebnimi funkcijami radijske opreme. V skladu s to uvodno izjavo bi morala biti radijska oprema v ustreznih primerih zasnovana tako, da podpira te lastnosti.
            
         
         
            
               (3)Tehnologija 5G bo v prihodnjih letih igrala ključno vlogo pri razvoju digitalnega gospodarstva in družbe v Uniji, saj bo potencialno vplivala na skoraj vse vidike življenja državljanov Unije. Dokument o naboru orodij EU z ukrepi za zmanjšanje tveganj za kibernetsko varnost omrežij 5G
                  19
                opredeljuje možni skupni nabor ukrepov, ki lahko zmanjšajo glavna tveganja za kibernetsko varnost omrežij 5G, in predstavlja smernice za izbiro ukrepov, ki bi jih bilo treba prednostno uvrstiti v načrte za zmanjšanje tveganj na nacionalni ravni in ravni Unije. Poleg navedenih ukrepov je zelo pomembno uporabiti usklajen pristop k bistvenim zahtevam v zvezi z elementi kibernetske varnosti, ki se uporabljajo za radijsko opremo 5G, ko je ta dana na trg Unije.
            
            
               (4)Raven varnosti, ki se uporablja v skladu z bistvenimi zahtevami Unije iz člena 3(3)(d), (e) in (f), za zagotovitev zaščite omrežij, zaščitnih ukrepov za varstvo osebnih podatkov in zasebnosti ter varstva pred goljufijami ne ogroža visoke ravni varnosti, ki se na nacionalni ravni zahteva za decentralizirana pametna omrežja na področju energije, kjer se bodo uporabljali pametni števci, za katere veljajo navedene zahteve, in za omrežno opremo 5G, ki jo uporabljajo ponudniki javnih elektronskih komunikacijskih omrežij in javno dostopnih elektronskih komunikacijskih storitev v smislu Direktive (EU) 2018/1972.
            
            
               (5)Številni pomisleki so bili izraženi tudi v zvezi z vse večjimi tveganji za kibernetsko varnost zaradi povečane uporabe radijske opreme, ki jo uporabljajo strokovnjaki in potrošniki (vključno z otroki), ki: (i) je zmožna komunicirati prek interneta, ne glede na to, ali komunicira neposredno ali prek druge opreme („z internetom povezana radijska oprema“), tj. oprema, priključena na internet, ki uporablja protokole, potrebne za izmenjavo podatkov z internetom, bodisi neposredno bodisi prek vmesne opreme; (ii) je lahko igrača z radijsko funkcijo, ki prav tako spada na področje uporabe Direktive 2009/48/ES Evropskega parlamenta in Sveta
                  20
               , oziroma je zasnovana ali namenjena izključno otroškemu varstvu (npr. elektronske varuške), ali (iii) je zasnovana ali namenjena, izključno ali ne, nošenju na katerem koli delu človeškega telesa ali obešanju s katerega koli dela človeškega telesa (vključno z glavo, vratom, trupom, rokami, nogami in stopali) ali katerega koli oblačila (vključno z naglavnimi pokrivali, rokavicami in obutvijo), ki ga nosijo ljudje, kot tudi radijska oprema v obliki zapestnih ur, prstanov, zapestnic, naglavnih slušalk z mikrofonom, ušesnih slušalk ali očal (v nadaljnjem besedilu: „nosljiva radijska oprema“). 
            
            
               (6)V zvezi s tem bi bilo treba vsako radijsko opremo za varstvo otrok, radijsko opremo, zajeto v Direktivi 2009/48/ES, ali nosljivo radijsko opremo, ki lahko komunicira prek interneta, ne glede na to, ali komunicira neposredno ali prek druge opreme, šteti za z internetom povezano radijsko opremo. Vsadki se na primer ne bi smeli šteti za nosljivo radijsko opremo, saj se ne nosijo na katerem koli delu človeškega telesa ali katerem koli oblačilu oziroma niso pritrjeni ali obešeni na telo ali oblačila. Kljub temu bi bilo treba vsadke obravnavati kot z internetom povezano radijsko opremo, če lahko sami komunicirajo prek interneta, ne glede na to, ali komunicirajo neposredno ali prek druge opreme.
            
            
               (7)Glede na pomisleke, izražene zaradi dejstva, da radijska oprema ne zagotavlja zaščite pred elementi tveganj za kibernetsko varnost, je treba za radijsko opremo znotraj določenih kategorij ali razredov določiti bistvene zahteve iz Direktive 2014/53/EU, povezane z zaščito pred škodo za omrežja, varstvom osebnih podatkov in zasebnosti uporabnikov in naročnikov ter varstvom pred goljufijami. 
            
            
               (8)Direktiva 2014/53/EU se uporablja za izdelke, ki ustrezajo opredelitvi „radijske opreme“ iz člena 2 navedene direktive, ob upoštevanju posebnih izjem iz člena 1(2) in člena 1(3) navedene direktive. Čeprav se opredelitev radijske opreme iz člena 2 Direktive 2014/53/EU nanaša na opremo, ki lahko komunicira z radijskimi valovi, nobena zahteva iz Direktive 2014/53/EU ne razlikuje med radijskimi in neradijskimi funkcijami radijske opreme, zato bi morali biti vsi vidiki in deli opreme skladni z bistvenimi zahtevami iz te delegirane uredbe. 
            
            
               (9)Kar zadeva škodo za omrežje ali njegovo delovanje ali zlorabo omrežnih virov, lahko z internetom povezana radijska oprema povzroči nesprejemljivo poslabšanje storitev, kar ne zagotavlja, da omrežje ni bilo poškodovano ali zlorabljeno. Napadalec lahko na primer zlonamerno poplavi internetno omrežje, da prepreči zakoniti omrežni promet, prekine povezave med dvema radijskima proizvodoma in s tem prepreči dostop do storitve, prepreči dostop do storitve določeni osebi, prekine zagotavljanje storitev za določen sistem ali osebo ali prekine tok informacij. Zato lahko poslabšanje spletnih storitev povzroči zlonamerne kibernetske napade, kar vodi k višjim stroškom ter nevšečnostim ali tveganjem za operaterje, ponudnike storitev ali uporabnike. Člen 3(3)(d) Direktive 2014/53/EU, ki zahteva, da radijska oprema ne škoduje omrežju ali njegovemu delovanju ter ne zlorablja sredstev omrežja in s tem povzroča nesprejemljivo poslabšanje storitve, bi zato moral veljati za z internetom povezano radijsko opremo.
            
            
               (10)Izraženi so bili tudi pomisleki glede varstva osebnih podatkov in zasebnosti uporabnika in naročnika z internetom povezane radijske opreme, saj lahko takšna radijska oprema beleži, shranjuje in izmenjuje informacije, komunicira z uporabnikom, vključno z otroki, kadar so v to radijsko opremo vključeni zvočniki, mikrofoni in drugi senzorji. Ti pomisleki se nanašajo zlasti na zmožnost takšne radijske opreme, da zajema fotografije, videoposnetke, lokalizacijske podatke, podatke, povezane z izkušnjo igre, kot tudi srčni utrip, spalne navade ali druge osebne podatke. Napredne nastavitve radijske opreme so denimo dostopne s privzetim geslom, če povezava ali podatki niso šifrirani ali če ni vzpostavljenega močnega avtentikacijskega mehanizma.
            
            
               (11)Zato je pomembno, da z internetom povezana radijska oprema, ki se daje na trg Unije, vključuje zaščitne ukrepe, ki zagotavljajo varstvo osebnih podatkov in zasebnosti, kadar je zmožna obdelovati osebne podatke, kot so opredeljeni v členu 4(1) Uredbe (EU) 2016/679
                  21
               , ali podatke, opredeljene v členu 2(b) in (c) Direktive 2002/58/ES
                  22
               . Člen 3(3)(e) Direktive 2014/53/EU bi se zato moral uporabljati za z internetom povezano radijsko opremo.
            
            
               (12)Poleg tega v zvezi z varstvom osebnih podatkov in zasebnosti radijska oprema za otroško varstvo, radijska oprema, ki jo zajema Direktiva 2009/48/ES, in nosljiva radijska oprema predstavljajo varnostna tveganja tudi brez internetne povezave. Osebne podatke je mogoče prestrezati, kadar ta radijska oprema oddaja ali sprejema radijske valove in nima zaščitnih ukrepov, ki bi zagotavljali varstvo osebnih podatkov in zasebnosti. Radijska oprema za otroško varstvo, radijska oprema, zajeta v Direktivi 2009/48/ES, in nosljiva radijska oprema lahko spremljajo in beležijo številne občutljive (osebne) podatke uporabnika skozi daljše časovno obdobje in jih ponovno prenašajo s komunikacijskimi tehnologijami, ki so lahko nezanesljive. Radijska oprema za otroško varstvo, radijska oprema, zajeta v Direktivi 2009/48/ES, in nosljiva radijska oprema bi morale zagotavljati tudi varstvo osebnih podatkov in zasebnosti, kadar so v smislu člena 4(2) Uredbe (EU) 2016/679 zmožne obdelovati osebne podatke, kot so opredeljeni v členu 4(1) Uredbe (EU) 2016/679, ali podatke o prometu in lokaciji, kot so opredeljeni v členu 2, točki (b) in (c), Direktive 2002/58/ES. Člen 3(3), točka (e), Direktive 2014/53/EU bi se zato morala uporabljati za navedeno radijsko opremo.
            
            
               (13)Kar zadeva goljufije, se lahko informacije, vključno z osebnimi podatki, ukradejo z radijske opreme, povezane z internetom, ki ne zagotavlja zaščite pred goljufijami. Posebne vrste goljufij se nanašajo na radijsko opremo, povezano z internetom, kadar se ta uporablja za izvajanje plačil prek interneta. Stroški so lahko visoki in ne zadevajo le osebe, ki je utrpela goljufijo, temveč tudi družbo kot celoto (na primer stroški policijske preiskave, stroški storitev za žrtve, stroški sodnih postopkov za ugotavljanje odgovornosti). Zato je treba zagotoviti zanesljive transakcije in čim bolj zmanjšati tveganje finančne izgube uporabnikov z internetom povezane radijske opreme, ki izvršujejo plačilo prek te radijske opreme, in prejemnika plačila, izvedenega prek te radijske opreme.
            
            
               (14)Z internetom povezana radijska oprema, dana na trg Unije, bi morala podpirati funkcije za zagotavljanje zaščite pred goljufijami, kadar imetniku ali uporabniku omogoča prenos denarja, denarne vrednosti ali virtualne valute, kot je opredeljeno v členu 2(d) Direktive (EU) 2019/713 Evropskega parlamenta in Sveta
                  23
               . Člen 3(3), točka (f), Direktive 2014/53/EU bi se zato moral uporabljati za navedeno radijsko opremo.
            
            
               (15)Uredba (EU) 2017/745 Evropskega parlamenta in Sveta
                  24
                določa pravila o medicinskih pripomočkih, medtem ko Uredba (EU) 2017/746 Evropskega parlamenta in Sveta
                  25
                določa pravila o in vitro diagnostičnih medicinskih pripomočkih. Uredba (EU) 2017/745 in Uredba (EU) 2017/746 obravnavata nekatere elemente tveganj za kibernetsko varnost, ki so povezani s tveganji, obravnavanimi v členu 3(3), točke (d), (e) in (f), Direktive 2014/53/EU. Radijska oprema, za katero velja katera koli od navedenih uredb, zato ne bi smela spadati v kategorije ali razrede radijske opreme, ki bi morala izpolnjevati bistvene zahteve iz člena 3(3), točke (d), (e) in (f), Direktive 2014/53/EU. 
            
            
               (16)Uredba (EU) 2019/2144 Evropskega parlamenta in Sveta
                  26
                določa zahteve za homologacijo motornih vozil, njihovih sistemov in sestavnih delov. Glavni cilj Uredbe (EU) 2018/1139 Evropskega parlamenta in Sveta
                  27
                je vzpostaviti in ohranjati visoko in enotno raven varnosti civilnega letalstva v Uniji. Poleg tega Direktiva (EU) 2019/520 Evropskega parlamenta in Sveta
                  28
                določa pogoje za interoperabilnost elektronskih cestninskih sistemov ter lažjo čezmejno izmenjavo informacij o neplačilih cestnine v Uniji. Uredba (EU) 2019/2144, Uredba (EU) 2018/1139 in Direktiva (EU) 2019/520 obravnavajo elemente tveganj za kibernetsko varnost, povezanih s tveganji iz člena 3(3), točki (e) in (f), Direktive 2014/53/EU. Radijska oprema, za katero se uporabljajo Uredba (EU) 2019/2144 in Uredba (EU) 2018/1139 oz. Direktiva (EU) 2019/520, zato ne bi smela spadati v kategorije ali razrede radijske opreme, ki bi morala izpolnjevati bistvene zahteve iz člena 3(3), točki (e) in (f), Direktive 2014/53/EU.
            
            
               (17)Člen 3 Direktive 2014/53/EU določa bistvene zahteve, ki jih morajo izpolnjevati gospodarski subjekti. Da se olajša ugotavljanje skladnosti z navedenimi zahtevami, direktiva določa domnevo skladnosti radijske opreme s prostovoljnimi harmoniziranimi standardi, sprejetimi v skladu z Uredbo (EU) št. 1025/2012 Evropskega parlamenta in Sveta
                  29
               , da se določijo podrobne tehnične specifikacije navedenih zahtev. V specifikacijah bo upoštevana in obravnavana raven tveganja, ki ustreza predvideni uporabi vsake kategorije ali razreda radijske opreme, ki jo zadeva ta uredba.
            
            
               (18)Gospodarskim subjektom bi bilo treba zagotoviti dovolj časa za prilagoditev zahtevam te uredbe. Uporabo te uredbe bi bilo zato treba odložiti. Ta uredba gospodarskim subjektom ne preprečuje, da bi ravnali v skladu z njo od datuma začetka njene veljavnosti.
            
            
               (19)Komisija je med pripravljalnim delom ukrepov iz te uredbe opravila ustrezna posvetovanja in se posvetovala s strokovno skupino za radijsko opremo – 
            
            
               SPREJELA NASLEDNJO UREDBO:
            
            
               Člen 1
            
            
               1. Bistvena zahteva iz člena 3(3), točka (d), Direktive 2014/53/EU se uporablja za vsako radijsko opremo, ki lahko komunicira prek interneta, ne glede na to, ali komunicira neposredno ali prek druge opreme (v nadaljnjem besedilu: „z internetom povezana radijska oprema“).
            
         
         
            
               2. Bistvena zahteva iz člena 3(3), točka (e), Direktive 2014/53/EU se uporablja za katero koli naslednjo radijsko opremo, če je navedena radijska oprema zmožna v smislu člena 4(2) Uredbe (EU) 2016/679 obdelovati osebne podatke, kot so opredeljeni v členu 4(1) Uredbe (EU) 2016/679, ali podatke o prometu in lokaciji, kot so opredeljeni v členu 2, točki (b) in (c), Direktive 2002/58/ES:
            
            
               (a)z internetom povezana radijska oprema, razen opreme iz točk (b), (c) ali (d); 
            
            
               (b)radijska oprema, zasnovana ali namenjena izključno za otroško varstvo;
            
            
               (c)radijska oprema, ki jo zajema Direktiva 2009/48/ES;
            
            
               (d)radijska oprema, ki je zasnovana ali namenjena, izključno ali ne, nošenju, pritrjevanju ali obešanju na kar koli od naštetega:
            
            
               (i)kateri koli del človeškega telesa, vključno z glavo, vratom, trupom, rokami, dlanmi, nogami in stopali;
            
            
               (ii)katero koli oblačilo, vključno z naglavnimi pokrivali in rokavicami, in obutev, ki jo nosijo ljudje.
            
            
               3. Bistvena zahteva iz člena 3(3), točka (f), Direktive 2014/53/EU se uporablja za vso z internetom povezano radijsko opremo, če ta oprema imetniku ali uporabniku omogoča prenos denarja, denarne vrednosti ali virtualne valute, kot je opredeljena v členu 2, točka (d), Direktive (EU) 2019/713.
            
            
               Člen 2
            
            
               1. Z odstopanjem od člena 1 se bistvene zahteve iz člena 3(3), točke (d), (e) in (f), Direktive 2014/53/EU ne uporabljajo za radijsko opremo, za katero velja tudi eden od naslednjih zakonodajnih aktov Unije:
            
            
               (a)Uredba (EU) 2017/745;
            
            
               (b)Uredba (EU) 2017/746.
            
            
               2. Z odstopanjem od člena 1(2) in člena 1(3) se bistvene zahteve iz člena 3(3), točki (e) in (f), Direktive 2014/53/EU ne uporabljajo za radijsko opremo, za katero se uporablja tudi kateri koli od naslednjih zakonodajnih aktov Unije:
            
            
               (a)Uredba (EU) 2018/1139; 
            
            
               (b)Uredba (EU) 2019/2144; 
            
            
               (c)Direktiva (EU) 2019/520.
            
            
               Člen 3
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od [Urad za publikacije: vstaviti datum – 30 mesecev po začetku veljavnosti te uredbe].
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju, 29.10.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        Sklepi Sveta o pomenu omrežij 5G za evropsko gospodarstvo in dejstvu, da je treba zmanjšati varnostna tveganja, povezana z njimi, 
                  https://data.consilium.europa.eu/doc/document/ST-14517-2019-INIT/sl/pdf
                  . Sklepi Sveta o pomenu omrežij 5G za evropsko gospodarstvo in dejstvu, da je treba zmanjšati varnostna tveganja, povezana z njimi, 
                  https://www.europarl.europa.eu/legislative-train/api/stages/report/current/theme/connected-digital-single-market/file/cyber-security-package
                   
                  https://www.forbrukerradet.no/siste-nytt/connected-toys-violate-consumer-laws/
                     
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (2)
                  
                        To so zlasti: (i) Splošna uredba o varstvu podatkov (EU) 2016/679 (GDPR), (ii) Direktiva 2002/58/ES o zasebnosti in elektronskih komunikacijah (ePD), (iii) Uredba (EU) 2019/881 (akt o kibernetski varnosti, CSA), (iv) Direktiva (EU) 2019/713 o boju proti goljufijam in ponarejanju v zvezi z negotovinskimi plačilnimi sredstvi (direktiva o negotovinskih plačilnih sredstvih), (v) Direktiva 2013/40/EU o napadih na informacijske sisteme, (vi) Direktiva (EU) 2016/1148 o varnosti omrežij in informacijskih sistemov v Uniji in (vii) Uredba (EU) 910 (2014) o elektronski identifikaciji in storitvah zaupanja za elektronske transakcije na notranjem trgu (uredba eIDAS).
               
               
                  
                     (3)
                  
                        
                  https://www.forbrukerradet.no/siste-nytt/connected-toys-violate-consumer-laws/
                  .
               
               
                  
                     (4)
                  
                        
                  http://www.beuc.eu/publications/beuc-x-2018-017_cybersecurity_for_connected_products.pdf
                  .
               
               
                  
                     (5)
                  
                        Direktiva 2014/53/EU Evropskega parlamenta in Sveta z dne 16. aprila 2014 o harmonizaciji zakonodaj držav članic v zvezi z dostopnostjo radijske opreme na trgu in razveljavitvi Direktive 1999/5/ES  (UL L 153, 22.5.2014, str. 62–106).
               
               
                  
                     (6)
                  
                        Uredba (EU) 2019/2144 Evropskega parlamenta in Sveta z dne 27. novembra 2019 o zahtevah za homologacijo motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, v zvezi z njihovo splošno varnostjo in zaščito potnikov v vozilu ter izpostavljenih udeležencev v cestnem prometu in o spremembi Uredbe (EU) 2018/858 Evropskega parlamenta in Sveta ter razveljavitvi uredb (ES) št. 78/2009, (ES) št. 79/2009 in (ES) št. 661/2009 Evropskega parlamenta in Sveta in uredb Komisije (ES) št. 631/2009, (EU) št. 406/2010, (EU) št. 672/2010, (EU) št. 1003/2010, (EU) št. 1005/2010, (EU) št. 1008/2010, (EU) št. 1009/2010, (EU) št. 19/2011, (EU) št. 109/2011, (EU) št. 458/2011, (EU) št. 65/2012, (EU) št. 130/2012, (EU) št. 347/2012, (EU) št. 351/2012, (EU) št. 1230/2012 in (EU) 2015/166 (UL L 325, 16.12.2019, str. 1). 
               
               
                  
                     (7)
                  
                        Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1). 
               
               
                  
                     (8)
                  
                        Direktiva (EU) 2019/520 Evropskega parlamenta in Sveta z dne 19. marca 2019 o interoperabilnosti elektronskih cestninskih sistemov ter lažji čezmejni izmenjavi informacij o neplačilih cestnine v Uniji (UL L 91, 29.3.2019, str. 45).
               
               
                  
                     (9)
                  
                        Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1).
               
               
                  
                     (10)
                  
                        Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (direktiva o zasebnosti in elektronskih komunikacijah) (UL L 201, 31.7.2002, str. 37). 
               
               
                  
                     (11)
                  
                        JOIN/2020/18 final. 
               
               
                  
                     (12)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation_sl
                  . 
               
               
                  
                     (13)
                  
                        
                  https://ec.europa.eu/info/law/better-regulation/have-your-say/initiatives/2018-Smartwatches-and-connected-toys/public-consultation_sl
                  . 
               
               
                  
                     (14)
                  
                        
                  https://circabc.europa.eu/ui/group/43315f45-aaa7-44dc-9405-a86f639003fe/library/f6e8f574-6864-4350-94bb-1719fe29a6c0?p=1&n=10&sort=modified_DESC
                  . 
               
               
                  
                     (15)
                  
                        JOIN/2020/18 final.
               
               
                  
                     (16)
                  
                        https://ec.europa.eu/info/law/better-regulation/have-your-say/initiatives/2018-Z-internetom-povezana-radijska-oprema-in-nosljiva-radijska-oprema_sl
               
               
                  
                     (17)
                  
                        (d) Zaščita omrežij, (e) varstvo osebnih podatkov ter (f) varstvo zasebnosti in zaščita pred goljufijami.
               
               
                  
                     (18)
                  
                        UL L 153, 22.5.2014, str. 62.
               
               
                  
                     (19)
                  
                        Dokument o naboru orodij EU z ukrepi za zmanjšanje tveganj za kibernetsko varnost omrežij 5G (Cybersecurity of 5G networks – EU Toolbox of risk mitigating measures) z dne 29. januarja 2020. https://ec.europa.eu/digital-singlemarket/en/nis-cooperation-group.
               
               
                  
                     (20)
                  
                        Direktiva 2009/48/ES Evropskega parlamenta in Sveta z dne 18. junija 2009 o varnosti igrač (UL L 170, 30.6.2009, str. 1).
               
               
                  
                     (21)
                  
                  
                        Uredba (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L 119, 4.5.2016, str. 1). 
                  
               
               
                  
                     (22)
                  
                        Direktiva 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (direktiva o zasebnosti in elektronskih komunikacijah) (UL L 201, 31.7.2002, str. 37). 
               
               
                  
                     (23)
                  
                        Direktiva (EU) 2019/713 Evropskega parlamenta in Sveta z dne 17. aprila 2019 o boju proti goljufijam in ponarejanju v zvezi z negotovinskimi plačilnimi sredstvi ter o nadomestitvi Okvirnega sklepa Sveta 2001/413/PNZ (UL L 123, 10.5.2019, str. 18).
               
               
                  
                     (24)
                  
                        Uredba (EU) 2017/745 Evropskega parlamenta in Sveta z dne 5. aprila 2017 o medicinskih pripomočkih, spremembi Direktive 2001/83/ES, Uredbe (ES) št. 178/2002 in Uredbe (ES) št. 1223/2009 ter razveljavitvi direktiv Sveta 90/385/EGS in 93/42/EGS (UL L 117, 5.5.2017, str. 1). 
               
               
                  
                     (25)
                  
                        Uredba (EU) 2017/746 Evropskega parlamenta in Sveta z dne 5. aprila 2017 o in vitro diagnostičnih medicinskih pripomočkih ter razveljavitvi Direktive 98/79/ES in Sklepa Komisije 2010/227/EU (UL L 117, 5.5.2017, str. 176).
               
               
                  
                     (26)
                  
                        Uredba (EU) 2019/2144 Evropskega parlamenta in Sveta z dne 27. novembra 2019 o zahtevah za homologacijo motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, v zvezi z njihovo splošno varnostjo in zaščito potnikov v vozilu ter izpostavljenih udeležencev v cestnem prometu in o spremembi Uredbe (EU) 2018/858 Evropskega parlamenta in Sveta ter razveljavitvi uredb (ES) št. 78/2009, (ES) št. 79/2009 in (ES) št. 661/2009 Evropskega parlamenta in Sveta in uredb Komisije (ES) št. 631/2009, (EU) št. 406/2010, (EU) št. 672/2010, (EU) št. 1003/2010, (EU) št. 1005/2010, (EU) št. 1008/2010, (EU) št. 1009/2010, (EU) št. 19/2011, (EU) št. 109/2011, (EU) št. 458/2011, (EU) št. 65/2012, (EU) št. 130/2012, (EU) št. 347/2012, (EU) št. 351/2012, (EU) št. 1230/2012 in (EU) 2015/166 (UL L 325, 16.12.2019, str. 1).
               
               
                  
                     (27)
                  
                        Uredba (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (UL L 212, 22.8.2018, str. 1). 
               
               
                  
                     (28)
                  
                        Direktiva (EU) 2019/520 Evropskega parlamenta in Sveta z dne 19. marca 2019 o interoperabilnosti elektronskih cestninskih sistemov ter lažji čezmejni izmenjavi informacij o neplačilih cestnine v Uniji (UL L 91, 29.3.2019, str. 45).
               
               
                  
                     (29)
                  
                        Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).